A Bizottság határozata

(1999. február 17.)

a DNOC-hatóanyagnak a 91/414/EGK tanácsi irányelv I. mellékletébe történő fel nem vételéről, valamint az e hatóanyagot tartalmazó növényvédő szerek engedélyének visszavonásáról

(az értesítés a C(1999) 332. számú dokumentummal történt)

(EGT vonatkozású szöveg)

(1999/164/EC)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésére,

tekintettel a legutóbb a 97/73/EK irányelvvel [1] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [2],

tekintettel a legutóbb az 1199/97/EK rendelettel [3] módosított, a növényvédő szerek forgalomba hozataláról szóló 91/414/EGK tanácsi irányelv 8. cikkének (2) bekezdésében említett munkaprogram első szakaszának végrehajtására vonatkozó részletes szabályok megállapításáról szóló, 1992. december 11-i 3600/92/EGK bizottsági rendeletre [4] és különösen annak 7. cikke (3a) bekezdésének b) pontjára,

mivel a legutóbb a 2230/95/EK rendelettel [5] módosított 933/94/EK bizottsági rendelet [6] megállapította a növényvédő szerek hatóanyagait és kijelölte a referens tagállamokat a 3600/92/EGK rendelet végrehajtására, valamint megjelölte az egyes hatóanyagok bejelentőit;

mivel a DNOC egyike volt a munkaprogram első szakaszába tartozó 90 hatóanyagnak, amelyeket a 91/414/EGK tanácsi irányelv 8. cikkének (2) bekezdése írt elő;

mivel a 3600/92/EGK rendelet 7. cikke (1) bekezdésének c) pontjával összhangban Franciaország, mint kijelölt referens tagállam a kapott információ értékeléséről 1996. szeptember 30-án jelentést nyújtott be a Bizottságnak a bejelentők által e rendelet 6. cikke (1) bekezdésének megfelelően szolgáltatott információkról készített értékeléséről;

mivel a referens tagállam jelentésének kézhezvételekor a Bizottság konzultációkat kezdett a tagállamok szakértőivel, valamint a legfontosabb bejelentővel (Elf Atochem Agri SA), ahogyan az a 3600/92/EGK rendelet 7. cikk (3) bekezdésében elő van írva;

mivel a benyújtott jelentést a tagállamok és a Bizottság felülvizsgálta a Növény-egészségügyi Állandó Bizottságon belül; mivel ezt a felülvizsgálatot a 3600/92/EGK rendelet 7. cikke (6) bekezdésének előírásaival összhangban 1998. december 1-jén a Bizottság DNOC felülvizsgálati jelentése formájában véglegesítették;

mivel az elvégzett becslésekből az tűnt ki, hogy a benyújtott információk nem bizonyítják, hogy az érintett hatóanyagot tartalmazó növényvédő szerek kielégítik a 91/414/EGK irányelv 5. cikke (1) bekezdésének a) és b) pontjaiban és az 5. cikk (2) bekezdésének b) pontjában megállapított követelményeket, különös tekintettel a felhasználó elfogadható expozíciójára és a nem célszervezetek expozíciójára;

mivel ennek következtében nem lehetséges ezt a hatóanyagot a 91/414/EGK irányelv I. mellékletébe felvenni;

mivel a 91/414/EGK irányelv 4. cikke (6) bekezdésének rendelkezéseivel összhangban biztosítani kell egy korlátozott türelmi időt a meglévő készletek megsemmisítésre, tárolásra, forgalomba hozatalára és használatára;

mivel ez a határozat nem érinti a Bizottságnak a 79/117/EGK tanácsi irányelv [7] keretében e hatóanyaggal kapcsolatban egy későbbi időpontban tett esetleges intézkedéseit;

mivel e határozat rendelkezései összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A DNOC hatóanyagként nem kerül felvételre a 91/414/EGK irányelv I. mellékletébe.

2. cikk

A tagállamok biztosítják:

1. hogy a DNOC hatóanyagú növényvédő szerekre kiadott engedélyeket az e határozatról szóló értesítéstől számított hat hónapon belül visszavonják;

2. hogy az e határozatról szóló értesítéstől fogva a 91/414/EGK irányelv 8. cikk (2) bekezdésében biztosított eltérési lehetőség alapján ne adjanak ki, vagy újítsanak meg DNOC hatóanyagú növényvédő szerekre engedélyt.

3. cikk

A tagállamok a 91/414/EGK irányelv 4. cikke (6) bekezdésének rendelkezéseivel összhangban türelmi időt állapítanak meg a meglévő készletek megsemmisítésre, tárolásra, forgalomba hozatalára és használatára, amely a lehető legrövidebb, és nem hosszabb, mint az e határozatról szóló értesítéstől számított 15 hónap.

4. cikk

Ennek a határozatnak a tagállamok a címzettjei.

Kelt Brüsszelben, 1999. február 17-én.

a Bizottság részéről

Franz Fischler

a Bizottság tagja

[1] HL L 353., 1997.12.24., 26. o.

[2] HL L 230., 1991.8.19., 1. o.

[3] HL L 170., 1997.6.28., 19. o.

[4] HL L 366., 1992.12.15., 10. o.

[5] HL L 225., 1995.9.22., 1. o.

[6] HL L 107., 1994.4.28., 8. o.

[7] HL L 33., 1979.2.8., 36. o.

--------------------------------------------------